作者:陸龜蒙
標題:《讀陰符經》寄鹿門子
內容:清晨整冠坐，朗詠三百言。備識天地意，獻詞犯乾坤。何事不隱德，降靈生軒轅。口銜造化斧，鑿破機關門。五賊忽迸逸，萬物爭崩奔。虛施神仙要，莫救華池源。但學戰勝術，相高甲兵屯。龍蛇競起陸，鬥血浮中原。成湯與周武，反復更為尊。下及秦漢得，黷弄兵亦煩。奸強自林據，仁弱無枝蹲。狂喉恣吞噬，逆翼爭飛翻。家家伺天發，不肯匡淫昏。生民墜塗炭，比屋為冤魂。只為讀此書，大樸難久存。微臣與軒轅，亦是萬世孫。未能窮意義，豈敢求瑕痕。曾亦愛兩句，可與賢達論。生者死之根，死者生之根。方寸了十字，萬化皆胚腪。身外更何事，眼前徒自喧。黃河但東注，不見歸昆侖。晝短苦夜永，勸君傾一尊。